懷嵩樓晚飲示徐無黨無逸
作者：歐陽修
朝代：宋

paragraphs: 滁山不通車，滁水不載舟。
舟車路所窮，嗟誰肯來遊。
念非吾在此，二子來何求。
不見忽三年，見之忘百憂。
問其別後學，初若繭緒抽。
縱橫漸組織，文章爛然浮。
引伸無窮極，卒斂以軻丘。
少進日如此，老退誠可羞。
弊邑亦何有，青山遶城樓。
泠泠谷中泉，吐溜彼山幽。
石醜駭溪怪，天奇瞰龍湫。
子初如可樂，久乃歎以愀。
云此譬圖畫，暫看已宜收。
荒涼草樹間，暮館城南陬。
破屋仰見星，窗風冷如鎪。
歸心中夜起，輾轉卧不周。
我爲辦酒肴，羅列蛤與蛑。
酒酣微探之，仰笑不頷頭。
曰予非此儂，又不負譴尤。
自非世不容，安事此爲囚。
幸以主人故，崎嶇幾摧輈。
一來勤已多，而況久留。
我語頓遭屈，顔慚汗交流。
川塗冰已壯，霰雪行將稠。
羨子兄弟秀，雙鴻翔高秋。
嗈嗈飛且鳴，歲暮憶南州。
飲子今日歡，重我明日愁。
來貺辱已厚，贈言媿非酬。